วธ.ผลักดันแผน Soft Power ส่งเสริมภาพลักษณ์ประเทศผ่านสื่อบันเทิง เน้นสร้างมูลค่าทางเศรษฐกิจสินค้าบริการ แข่งขันในตลาดโลก
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ตามที่กระทรวงวัฒนธรรม ได้รับมอบหมายจากคณะรัฐมนตรีและนายกรัฐมนตรี ให้ศึกษาแนวทางการใช้สื่อบันเทิงเพื่อนำเสนอวัฒนธรรมของประเทศในลักษณะ Soft Power เพื่อให้เกิดประโยชน์ทางเศรษฐกิจให้กับประเทศในวาระต่างๆ โดยที่ประชุมมีมติรับทราบรายงานการนำเสนอวัฒนธรรมของประเทศในลักษณะ Soft Power พร้อมกำหนดแนวทางการนำเสนอเพื่อการขับเคลื่อนและพัฒนา การส่งเสริมภาพลักษณ์ประเทศผ่านสื่อบันเทิงในลักษณะ Soft Power การจัดทำร่างแผนปฏิบัติการส่งเสริมภาพลักษณ์ประเทศผ่านสื่อบันเทิงในลักษณะ Soft Power ขับเคลื่อนงานการใช้สื่อบันเทิงนำเสนอวัฒนธรรมของประเทศ ระยะสั้น ระยะกลาง และระยะยาว รวมทั้งเตรียมมาตรการลดหย่อนภาษีหรือมาตรการทางการเงินจูงใจให้ผู้ประกอบการ ภาคเอกชนในอุตสาหกรรมการผลิตสินค้า บริการ นอกจากนี้ ยังรับทราบแนวทางการขับเคลื่อน Soft Power ประกอบด้วย การแต่งตั้งคณะอนุกรรมการขับเคลื่อน Soft Power ด้วยมิติทางวัฒนธรรม การจัดทำร่างแผนการขับเคลื่อน Soft Power เพื่อพัฒนาเศรษฐกิจและสังคมไทย (พ.ศ. 2566 - 2570) เพื่อใช้เป็นแผนแกนกลางของการขับเคลื่อนงาน ให้เกิดการจดจำในสายตาของประชาคมโลก การกำหนดภาพรวมคุณค่า จัดทำดัชนีชี้วัดด้าน Soft Power ของประเทศไทยเปรียบเทียบกับประเทศอื่นๆ ของโลก ศึกษาแนวโน้มและสภาพการตลาดของสินค้าและบริการทางวัฒนธรรมไทยที่มีศักยภาพในการเป็น Soft Power และจัดทำข้อเสนอแนะเชิงนโยบาย การพัฒนา กลยุทธ์ รวมถึงโครงการสำคัญที่เป็นประโยชน์ต่อการส่งเสริมและพัฒนา Soft Power ของประเทศไทย